mas q danza – Amurrioko Eskola\nAmurrioko Udal Dantza Eskolan irakaskuntza profesionala jasoko duzu, prestakuntza prozesu osoan ikasleei eta gurasoei aholkularitza emango dioten dantzari hoberenekin, ikasleek, lan munduan modu profesionalean eta dauden dantza konpainietan aritzeko izan ditzaketen irteera posibleei buruz.?\nAmurrioko Udal Dantza Eskolan oso gauza garrantzitsu bat dago, ikasleek, koreografia propioen errepertorioa lantzeaz gain, dantzari profesionalekin ekoizpen lanak egiten dituztenean, ikuskizunen parte bilakatuko direla, orain arte ere egin den bezala. Horrek asko motibatzen ditu ikasleak, eta dantzak pertsona gisa ematen dizkizun balioak zein garrantzitsuak diren ikusteko modua da irakaskuntza.\nIrakaskuntza egokia goi mailako profesional askoren ezagutzan oinarritzen da. Ikasturtean zehar, mundu osoko konpainietan arrakasta lortzen ari diren zenbait dantzari nagusik eta bakarlarik bisitatuko dute Amurrioko Udal Dantza Eskola. Ikasleentzako beste elementu motibatzaile bat, dituzten zalantzak eta jakin-minak galdetu ahal izango dituztela da, eta profesionalek jakituria emango diete gure ikasleei.\nOso garrantzitsua da Dantzaren irakaskuntzarekin batera Psikologia ere lantzea, ikasleei borondatea, aurrera egiteko gaitasuna, lankidetza, ausardia, norbera eta besteak onartzea… bezalako balioak berenganatzen laguntzeko.\nOstiraletako Hastapena 0 taldea da dantzaren munduan modu dibertigarrian sartzeko aukera hoberena. Haurrek mugimenduaren koalitateak eta dinamikak esperimentatu eta ezagutuko dituzte, piztutako irudimenaren bitartez, irakasleen gidaritzapean.\nDantza klase hau 6 eta 8 urte inguru arteko haurrei dago zuzenduta. Bertan ematen zaio hasiera dantza prestakuntza akademikoari, era dibertigarrian. Haurrek hau landuko dute:\nEzkerreko hemisferioa: alderdi analitikoa, zehatza den zerbaitetik orokorrera, zenbakiak eta hizkiak...\nEskuineko hemisferioa: irudimentaren alderdia, sortzailea, intuitiboa.\nEnpatia eta gizarte komunikazioa: Talde ariketak lantzean komunikazio egokia, konpartitzea... garatzen dira.\nMusicaltasuna 1. maila: musika denborak eta erritmoak.\nMemorizazioa 1: Argazki-oroimena garatzen da, denbora tarte laburrean oroitzeko gaitasuna.\nIZENA EMATEA ESKOLAN\nDantza akademikoaren irakaskuntza progresioan egin behar da. Sarri askotan, behe mailako ikastaroetatik goi mailako ikastaroetara dagoen tartea hain handia denez, ikasleek ez dute ondo barneratzen, zerbait dibertigarria izatetik oso gauza serioa bilakatzen baita.\nHori dela eta, maila batetik bestera arteko igarotzea atsegina izan behar da. Dantza taldearen barruan, ikasleek (14tik aurrera) barrako eta erdialdeko hasierako pauso asko, pauso konbinazio anitzak dituzten koreografiak… ezagutzen dituzte. Prestakuntzako hurrengo urteetan teknika eta adierazpen artistikoa lantzen joango dira.\nLiburutegia: ikasturteaten zehar ikasleek, nazioarteko konpainia hoberenetan ari diren dantzari profesionalen lana jasotzen duten zenbait DVD eta ekitaldi ikusi ahal izango dituzte.\nMutilak: Teknika klasikoa eta neoklasikoa, barra eta erdialdea, mutilen jauziak, biko pausoa eta teknika neoklasikoko eta garaikideko bariazioak.\nNeskak: Teknika klasikoa eta neoklasikoa, barra eta erdialdea, puntak, biko pausoa eta teknika neoklasikoko eta garaikideko bariazioak.\nDantzarientzako entrenamendu bereziko klaseak, Dantza klase batean egiten den lan fisikoa indartzeko eta ikasleen gabezia fisikoak lantzeko daude pentsatuta.\nDantza, entrenamendu fisikoa eskatzen duen artea da, goi mailako kirolariena bezalakoa. Hori dela eta, garrantzi handia ematen diogu ikasleari bere lan teknikoa indartzen lagunduko dion entrenamendu espezifikoa izateari. Horrela, bere gorputza hobeto ezagutzen eta lesioak saihesten lagunduko dio.\nIZEN EMATEA ESKOLAN\nBARNE OSASUN JARRAIPENA\nGorputzaren parte bakoitza eta horien funtzioak erakusten dituzten klase teoriko-praktikoak.\nHelburua, ikasleek ondoren, klase teknikoetan, egin behar duten entrenamendua ulertzea da.\nIkasle bakoitzak, bere fisonomiaren araberako jarraipen pertsonalizatua du, eta bertan ariketa espezifikoak ditu, lesioak prebenitzeko.\nHori guztia, beraien adinera egokitua, jolas bat balitz bezala ikasteko aukera emango dioten adibide praktikoekin.\nHaurrek jolasaren bitartez ikasten dute, eta gure helburua, klase horiek une lasaia eta atsegina izatea da, barrutik nolakoak garen ulertzeko.\nABT® NATIONAL TRAINING CURRICULUM AZTERKETA OFIZIALAK\nABT® National Training Curriculum prestakuntza programak, adin bakoitzerako egokiak diren eta emaitzetan oinarritzen diren jarraibidez osatutako multzo handia jasotzen du, kalitate handieneko Ballet prestakuntza eskaintzeko adin eta trebezia maila guztietarako.\nPre-Primarytik Level 7ra, Jon Ugarriza ABT® maisu ziurtatuak emango du. ABT® Irakasleen Prestakuntza Intentsiboa arrakasta osoz osatu du, ABT® National Training Curriculumaren Pre-Primarytik Level 7ra\nAZTERKETAREI BURUZKO INFORMAZIOA ESKATU\nMatrikulazio prozedura Amurrioko Udalean egin behar da. Mailetako batean plaza erreserbatu nahi baduzu, jarrai itzazu jarraibide hauek:\nJaitsi ezazu Amurrioko Udal dantza eskolako matrikula.\nBete agiria zure datu pertsonal guztien.\nBete ondoren, Amurrioko Udalean entregatu beharko duzu.\nInformazio gehiagorako gurekin harremanetan jar zaitezke zenbaki hauetan:\nAmurrioko Udala: 945 891 161


genre_facet:"IRALEren materialak" genre_facet:"Curriculumeko baliabideak" topic_facet:"Administrazio Kudeaketa (Heziketa Zikloa). Erdi maila" topic_facet:"Giza baliabideetako adminiztrazio-eragiketak (Modulua)"\nGeneroa / Forma: IRALEren materialak Generoa / Forma: Curriculumeko baliabideak Proposatutako gaia: Administrazio Kudeaketa (Heziketa Zikloa). Erdi maila Proposatutako gaia: Giza baliabideetako adminiztrazio-eragiketak (Modulua)\nAdministrazio Kudeaketa (Heziketa Zikloa). Erdi maila 3 Administrazioa eta kudeaketa (Lanbide Arloa) Giza baliabideetako adminiztrazio-eragiketak (Modulua) 3 Lanbide Heziketa 2 Administrazioa eta Finantzak (Heziketa Zikloa - LOE). Goi maila 1 Finantza Kudeaketa (Modulua) Gehiago ... 1 Giza baliabideak eta erantzukizun sozial korporatiboa (Modulua) 1 Giza baliabideen kudeaketa (Modulua) 1 Laneko prestakuntza eta orientabidea (Zeharkako modulua) 1 Lantokiko Prestakuntza (Modulua) Guztiak ikusi ... gutxiago ...\n3 R-400 1 Ansa Maiz, Lurdes 1 Betegón Alonso, Mari Feli 1 Etxabe Lizaso, Begoña 1 Euskadi (Autonomia Erkidegoa). Argitalpen Zerbitzu Nagusia 1 Euskadi (Autonomia Erkidegoa). Hezkuntza, Unibertsitate eta Ikerketa Saila Gehiago ... 1 IRALE (1999-2000 ikasturtea) 1 IRALE (2001-2002 ikasturtea) 1 IRALE (2002-2003 ikasturtea) 1 Jauregi Anakabe, Eva 1 Landa Ayerza, Ina Guztiak ikusi ... gutxiago ...\nCurriculumeko baliabideak 3 EIMAk onetsitako materialak IRALEren materialak 2 Interneteko baliabidea


"Hasiberriak bertsotan bakarrik egin behar du; beteranoak, saioa" - Gipuzkoako Hitza\n“Hasiberriak bertsotan bakarrik egin behar du; beteranoak, saioa”\n2015, azaroak 27 Bertso-Elkarrizketak, Elkarrizketa, gipuzkoa, Gipuzkoako Bertso Txapelketa 1142\nBertsoaren jiran bizi da Aitor Mendiluze (Andoain, 1975). Hogeitik gora urte daramatza plazaz plaza eta gaztetxoei bertsolaritza irakasten jarduten da eskolaz eskola. Txapelketak gustuko ditu; askotan parte hartu izan du, emaitza txukunekin, gainera. Gipuzkoako txapela bitan jantzi duen bertsolari bakarra da, 1995ean eta 2007an. Aurtengo txapelketan ez du parte hartu, eskuan duelako Euskal Herrikorako txartela.\nTxapelketari kasu egin al diozu?\nBai. Bertsozale Elkarteko langilea naizenez, tokatu zait saio batzuetara lanera joatea, eta txapelketan dabiltzan inguruko zenbait kideri laguntzen ere ibili naiz.\nBeharbada, batzuengandik gehixeago espero nuen, eta beste batzuek harritu ere egin naute, ez nuelako horrenbesteko ezagupiderik euren bertsokerekiko.\nNork eman dizu ezustekoa txarrerako eta nork onerako?\nJexux Mari Irazu atzera gelditu izana ezusteko handia izan da. Besteak beste, harekin aritu izan naizelako aurretik bertsotan eta ikusi dudalako nola ari zen. Espero nuen zorte handixeago izatea. Eta onerako, adibidez, Oihana Iguaranek eta Unai Mendizabalek, iruditzen zaidalako salto bat gora egin dutela. Eta haiek bezala, baita beste batzuek ere. Bertsolari batzuei antzematen zaie badutela bertsotan egiteko gogoa, irrika eta ilusioa, eta hori da inportanteena.\nGazteak indartsu datoz, beraz.\nBertsolaritzaren balio handienetakoa da bere burua berritzen jakitea eta bertsogintzan garbi ikusten da hori: batzuk sartzen doazen neurrian, besteak heltzen doaz, eta hala behar du; kate naturala da.\nEta emakumeak zer esanik ez, txapelketan parte hartu dutenen ia laurdenak direlako.\nBertsolaritzan, parekide ez bada ere, normala da gizonek eta emakumeek abestea, eta hori txapelketan islatzea ona da. Lehiatzeko orduan, ordea, niretzat ez dira gizonak eta emakumeak, bertsolari onak baizik, ondo egiten ari direnak. Maialen Lujanbio ez da bertsolari emakume bat: bertsolari bat da, oso ona, eta punto.\nTxapelketak erakusleiho ona dira bertsolari gazteentzat?\nBai, baina hori baino gehiago ere badira. Bertsolari gazteentzat, txapelketan parte hartze hutsa euren formakuntza prozesuaren parte da. Txapelketa bat barrutik ezagutzea eta zenbait bertsolarik nola bizi duten ikustea irakaspen bikaina da hasiberrientzat.\nHarritu zaitu Aitor Sarriegi txapelketara aurkeztu ez izanak, duela lau urte txapeldun izan eta gero?\nEz, batere ez, harekin aurretik dezentetan hitz egin izan baitut horretaz. Hasieran bazuen joateko asmoa, iruditzen zitzaiolako bazuela hor leku bat. Baina Txapelketa Nagusiak faktura pasatzen du; nekatuta bukatu zuen gainontzeko denok bezala, eta orain, segituan, beste txapelketa batean sartzea… Bere buruari galdetzen zion: ‘Joanda ere eta oso zorte ona izanda ere, zer irabaziko dut, beste txapel bat? Zertarako?’. Ez zeukan irrikarik, ez zeukan koska egiteko gogorik, eta horrela txapelketara joatea gogorra da.\nZuk beste inork baino hobeto ulertuko duzu Sarriegiren erabakia, duela lau urte gauza bera egin baitzenuen.\nTxapelketak berak eskatzen dizu intentsitate batekin bizitzea, eta zeuk ez baduzu zeure burua horretarako prest ikusten, onena paso egitea da. Ez dakit Sarriegiren kasuan erabateko pasoa izango den edo lau urte barru parte hartzeko asmorik baduen.\nEta zure pasoa erabatekoa al da?\nTxapelketa honetan garbi neukan ez nuela parte hartuko. Batetik, buruan beste gauza batzuk ditudalako, eta bestetik, iruditzen zaidalako Txapelketa Nagusirako txartela eskuan izanda, zer irabazi gehiago daukan beste bati lekua kentzen ariko nintzatekeela. Finalera ailegatuta ere, final horrek niri zer emango lidake? Ezer ez, han kantatzeko plazera izan ezik. Horregatik, nahiago dut txapelketa bizitzeko aukera hori beste batzuei eman, eta gu saiatuko gara Txapelketa Nagusitik zerbait txukun ateratzen. Hala ere, han zorterik izango ez banu, finalera iritsiko ez banintz eta txapelketan jarraitu nahiko banu, aurten Jon Maiak egin duen gauza bera egin beharko nuke: hasieratik hasi eta bide guztia egin. Nik ez diot uko egiten horri; oraingoz, behintzat.\nEuskal Herrikora aurkeztuko zarela garbi daukazu, beraz.\nBi urte falta dira, baina oraingoz ez daukat ez aurkezteko motiborik.\nInbidiarik sentitu al duzu bertsolariak lehian ikusita?\nOholtzatik kanpo zaudenean beti sentitzen duzu han daudenen inbidia, baita txapelketaz kanpoko saioetan ere. Inbidia sano hori ona da, gainera; bestela, ez genukeelako gogorik izango plazara joateko ere. Jakin egin behar da noiz den zure momentua eta noiz ez den.\nHurbil edo urrun ikusten duzu Txapelketa Nagusia?\nBi gauzak. Alde batetik, urrun, bi urte denbora asko delako, eta bestetik, hurbil, behin txapelketa hau bukatutakoan jakingo dugulako Txapelketa Nagusira sailkatuak zeintzuk izango diren, Gipuzkoatik behintzat, eta beste fase batean sartuko garelako. Baina alde horretatik nahiko lasai nago, esperientzia pixka bat badaukagulako hori guztia patxadaz hartzeko.\nTxapelketako saioetan, oro har, jende dezente dabil. Pozik zaudete zaleen erantzunarekin?\nBai, oso pozik. Kopuru aldetik, oso ondo doa txapelketa, eta jarrera aldetik, ere bai. Ni izan naizen saioetan, aurreko zenbait txapelketatan baino lasaiago ikusi dut jendea errespetu aldetik. Bertsoak entzuten ari diren bitartean txorakeria gutxi. Beti izaten da norbait zarata pixka bat handiagoa egiten duena, baina, oro har, entzule ona doa, bertso onak entzuteko eta txalotzeko gogoz. Alde horretatik, bertsotarako oso giro aproposa.\nEta txapelketaz aparteko saioetan badabil jenderik?\nBai, oro har, jende asko dabil. Batez ere entzule berri asko, jende gazte asko, eta hori oso ona da. Ezagutu ditugu garai zoroagoak ere, jende gehiagoko saioak ere, baina nik uste momentu honetan oso ondo gabiltzala, kontuan izanda urtean 2.400 bertso saio inguru egiten direla.\nZuk zenbat saio egiten dituzu gutxi gorabehera?\nAzken hogei urteotan, urtean 80tik 100era bitartean nabil.\nHasierako ilusio bera egiten al dizu norabait bertsotara joateko deia jasotzeak?\nBai, deiak beti egiten du ilusioa, baina egia da ilusio hori aldatzen joaten dela. Hasieran ilusioa egiten dizu zurekin pentsatze hutsak, eta, gero, berriz deitzen dizutenean, aurrekoan gustura entzun zintuztela jakiteak. Ilusioarekin batera, bertsolari bakoitzaren zereginak eta erantzukizunak ere aldatzen joaten dira. Hasiberriak bertsotan bakarrik egin behar du, eta esperientziadunak edo beteranoak, saioa ere bai. Zauden momentuaren araberako poza sentitzen da; poz hori aldatu egiten da, baina ez da gutxitzen.\nEz naiz gai zortzikote bat osatzeko.


Elikadura eta dieta | Infogunea\nElikagai deitzen diegun sustantziei digestioan hainbat eraldaketa (mekanikoak eta kimikoak) gertatzen zaizkie, eta horien ondoren (mantenugai bilakatuta) egoten dira gorputza erabili ahal izateko.\nElikagai eta mantenugai kontzeptuak hala definitzen dira:\nElikagaiak ahoratzen (ingeritzen) ditugun materialak (janariak, edariak… ) dira. Hona hemen elikagaien adibide batzuk: barazkiak, frutak, arrautzak, haragia, arraina, esnea, etab.\nMantenugaiak, bestalde, elikagaien osagai kimikoak dira; digestioan prestatu, deskonposatu, xurgatu eta zeluletara garraiatzen direnak. Mantenugai sinpleak dira, hain zuzen ere, zeluletako erreakzio metabolikoetan zuzenean parte hartzen dutenak, gorputzari osatzeko eta berriztatzeko behar den materia eta energia ematen diotenak. Mantenugaiak dira, adibidez, ura, gatz mineralak, gluzidoak, bitaminak, koipeak eta proteinak.\nGure gorputzak etengabe behar dituen oinarrizko substantzia horiek modu osasuntsuan eskuratu nahi baditugu, garrantzitsua da gai horiek ongi ezagutzea. Aipa ditzagun mantenugaiek gure organismoan betetzen dituzten funtzioak zein diren:\n1. Funtzio plastikoa edo berritzailea\nFuntzio hau betetzen duten mantenugaiek ehun berriak eratzen dituzte gure gorputzean, edo daudenak berritu. Giharretan eta hezurretan gertatzen da, besteak beste, prozesu hori. Proteinak eta gatz mineralak dira muskulu eta hezurretan funtzio hau betetzen duten gaiak, hurrenez hurren.\n2. Funtzio erregulatzailea\nGure prozesu metabolikoen orekaz arduratzen dira funtzio hau betetzen duten mantenugaiak. Hau da, zeluletako prozesu biokimiko asko kontrolatzen eta laguntzen dituzte. Gatz mineralak eta hainbat proteina dira, hain zuzen, lan hau betetzen dihardutenak. Bitaminek eta zenbait proteinak (entzimak) metabolismoa osatzen duten erreakzio kimikoetan parte hartzen dute. Adibidez, glukosaren errekuntzan, gehiegizko azukrea koipe bihurtzen, giharrak hazteko proteinak sortzen…\n3. Funtzio energetikoa\nFuntzio hau betetzen duten mantenugaiek gure gorputzak egin beharreko eginkizunak egiteko behar duten energia eskaintzen dute. Gluzidoek (karbohidratoek) eta koipeek betetzen dute funtzio hori.\nGluzidoek (glukosa da arruntena) etengabe eta berehala behar duten energia eskaintzen diote gorputzari. Koipeek, proportzioan, gluzidoek baino energia gehiago dute eta, hortaz, oso baliagarriak dira gluzido sobera barneratu ditugunean energia metatzeko. Izan ere, sobera dugun energia guztia gluzido gisa metatuko bagenu, gure gorputzaren tamaina ikaragarria litzateke!\nBaina, zer eta nola jan behar dugu, gure dieta orekatua izan dadin?\nGaldera horri erantzuteko, dagoeneko gorputzeko zelula guztiek beharrezkoak dituzten mantenugaiak zein diren eta zer funtzio betetzen duten aipatu dugu aurreko puntuetan. Mantenugai horiek elikagaietan nola banatzen diren ere aztertu duzu. Zer jan behar duzun garbi izango duzu, orduan: denetik bere neurrian, mantenugai guztiak eskuratzeko.\nOro har, esan genezake norberaren gorputzak ondo funtzionatzeko eta osasuntsu egoteko bi gauza izan behar dituzula kontutan: zer jaten duzun eta nola jaten duzun. Hona hemen gorputzak ondo funtzionatzeko eta osasuntsu egoteko egokiak izan daitezkeen sei aholku:\n1. Egunean zeharreko otorduak errespetatzea garrantzizkoa da.\n2. Digestioa ondo egiteko, oso komenigarria da astiro jatea eta elikagaiak ondo murtxikatzea.\n3. Hartzen duzun dietak orekatua eta elikagai mota askotarikoa izan behar du.\n4. Zure dieta antolatzerakoan, barazki eta fruta ugari hartzea komeni dela kontuan hartu.\n5. Edari gozoen (freskagarriak eta), koipeen, gozokien eta edari aholkudunen kontsumoa saihestu.\n6. Erabilitako gatz kopurua kontrolatu.\n7. Ur asko edan.\nZure adineko gazte batek 3.000-3.500 kilokaloria kontsumitu behar ditu egunean; eta dieta orekatu batean, egunero, 100 g inguru proteina, 80 g inguru koipe, 400 g inguru karbohidrato. Horrez gain, janariek dauzkaten bitaminak eta gatz mineralak kontsumitu beharko zenituzke, eta ura edan.


Ekain — Debako udala\nOndare arkeologikoa /\nEkain haitzuloa Euskal Herriko arte rupestrearen aztarnategi handi eta aberatsenetakoa da. Lascaux, Niaux eta Altamirarekin batera, Europako Magdaleniense aroko (K.a. 15.000-12.000) historiaurreko santutegietatik hoberenetariko bat. 2008an Unescok Gizateriaren Ondare izendatu zuen. Gaur egun jendearentzat itxita dago kobazuloa eta haren babesa Aranzadi Zentzia Elkarteari dagokio. 2016ko urrian, Eusko Jaurlaritzak haitzuloaren barnealdea digitalizatu du eta orain munduko edozein bazterretatik bisitatzeko aukera dago.\nHaitzuloa eta irudiak\nMunduko Gizateriaren Ondarea\nEkainberri-Ekain kobaren erreplika\nEkain haitzulora bisita birtuala\nHerriko ondare arkeologiko guztia ikusi nahi baduzu, klikatu hemen\nAzpeitiko Antxieta kultura taldeko bi kidek, Andoni Albizurik eta Rafael Rezabalek, aurkitu zuten Ekain, esplorazio espeleologikoko eta arkeologikoko lanak egiten ari zirela. Izan ere, 1969ko udaberrian, biek, Antxieta taldeko beste zenbait kiderekin batera, Izarraitz mendialdea miatzeari ekin zioten. Zestoara buelta Goltzibar errekan zehar egin zuten eta guztiz deigarria gertatu zitzaizkien Sastarrain baserria eta haren ingurua; ur ugari zegoen eta agerikoak ziren historiaurreko bizitegi baterako baldintza egokiak.\nEkainaren 1ean, Sastarrain baserrira jo zuten bi lagunek eta bertako etxekoandreari aurrean ikusten ziren muinoetan haitzulorik ba ote zegoen galdetu zioten. Hark baietz erantzun eta gutxi gorabehera haitzuloak non ziren erakutsi zien. Ekainaren 8an itzuli ziren bertara, haitzulo txikia (13 metro inguru luze eta 2 metro zabal) aztertzeko asmoz. Sarreraren ezkerraldean kata bat egiteko prestatzen ziren bitartean, Rezabalek harriz erdi estalita zegoen zulo txiki bat ikusi zuen sarreraren eskuinaldean eta handik haize hotza irteten zela konturatu zen.\nBertatik harriak kentzen hasi ziren arrastaka sartu ahal izateko adina zabaldu arte. Metro batzuk herrestatuz gero, ohartu zen, zuloak barnealdera zeramala. Zailtasun handiz sartu ziren, eta 20 bat metro egin ondoren, zutik jartzeko moduan izan ziren. Haitzuloaren lehen zatia esploratu ondoren, eta hormetan koloragarriak hautematean, Rezabalek zaldien panela aurkitu zuen (Zaldei). Sentitu zuten zirrarak galarazi zien haitzuloa miatzen jarraitzea. Horrenbestez, handik irtetea erabaki zuten.\nArratsalde hartan aurkikuntzaren berri eman zieten Jose Migel Barandiarani, zeina 1916tik arkeologia azterketak zuzentzen ari zen Euskal Herrian, eta Jesus Altunari, Aranzadi Zientzi Elkartearen Historiaurrea Saileko Zuzendaria.\nHaitzuloak ez zuen izenik eta kokaturik zegoen muinoaren toponimoaz izendatu zuten: Ekain. Handik hiru astera, ikertzaile biek santutegiaren lehen azterketari ekin zioten; azterlan hori 1969ko amaieran argitaratu zen. Aldi berean, kalikata egin zuten haitzuloaren atondoan. Kalikata hori positiboa gertatu zen, bertan historiaurreko aztarnategi bat zegoela erakusten baitzuen, eta 1969tik 1975era bitartean indusketa lanei ekin zieten 6 kanpainatan zehar.\nEkain haitzuloa Ekain izeneko muino baten ekialdeko mazelan dago kokatuta, eta handik hartu du izena. Sastarrain baserriaren alboan dago, Debako udalerrian, Zestoatik 1,5 kilometro eskasera. Haitzuloaren albotik bi erreka igarotzen dira: Goltzibar eta Beliosoerreka. Biek bat egiten dutenean, berriz, Sastarrain erreka sortzen dute.\nIngurunean ura zegoenez eta haitzuloaren orientazio bikainari esker, oso toki aproposa zen Paleolitoko gizaki taldeek okupa zezaten. Haitzuloaren kokapena bikaina zen izu-ehizerako. Batidek haranaren behealdera eraman ohi zituzten animaliak han segada jaurtigarrien bitartez harrapatzeko. Goltzibar haranean dago, Erlo eta Agiro mendi inguruan zabalik.\nEuskal Herriko arte rupestrearen aztarnategi handi eta aberatsenetakoa da eta Europako Magdaleniense aroko historiaurreko santutegietatik hoberenetariko bat; izan ere, bere labar-pinturengatik da ezaguna, eta pintura horiek bikain zainduta daudela nabarmentzekoa da.\nHaitzuloan, gutxi gorabehera, 70 animalia-irudi daude; 64 margotuak eta 6 grabatuak. Zenbait irudi beltz soilak dira, beste batzuk gorriak eta beste batzuk tinta planoz eginak daude, beltzez eta okrez. Zaldia da gehien ageri den irudia. Bertako zaldi-multzoa arte franko-kantabriarraren irudirik eder eta aberatsenetakoa da, eta espezie horretan, horma-mihise onena. Beste abere irudi batzuk ere badira Ekainen: orein eme bat, bi bisonte eta ahuntz txiki bat.\nHaitzuloa hainbat galeriatan banatzen da, eta jasotzen dituzten irudien arabera izendatu dira hauek. Erdibide, Auntzei (ahuntzak), Erdialde, Zaldei (zaldiak), Artzei (hartzak) eta Azkenzaldei (zaldiak).\nHaitzuloaren sarrerak arku beheratuaren itxura du, 1,20 m garai eta 2,30 zabal oinarrian. Lehen alde estua igaro ondoren, ganga altxatu egiten da. Gune horretan, historiaurreko gizona zutitu ahal zen eta handik aurrera oinez ibil zitekeen haitzulo guztian zehar. Ondoren, estalagmitazko zorua duen galeria baten abiagunea aurkitzen dugu, gorantz, ibiltzeko erraza. Galeria hori Erdibide izendatu zuten. Abiatu eta sei metrora, haitzuloko lehen irudia ageri da, pintura beltzeko marra soil bat. Dena den, zaldi buru handi bat da lehen benetako irudia, haitzuloan den handiena. Buru handi hau haitzuloaren toki estrategikoan kokaturik dago, Erdialde salako sarreran, zaldi buruaren antza duen haitz bloke baten ikus-eremuan. Haitzuloa zaldiari eskainia dela adierazten du.\nAuntzei, ahuntz lekua, 15 m luze eta 2 m zabal baino gehixeagoko galeria itsua da. Galeria honetan 2 orein daude, 4 ahuntz eta izokin bat. Horren ondoan, leize hartzen negualdi zulo handia dago, eta hormako irtengune guztiak leundurik ageri dira animalia horien etengabeko joan-etorriengatik.\nErdialde galeriek bat egiten duten espazio bat da, haitzuloko gunerik handiena: zabalgune bat eta galeria bat ditu. Zoruan sakonune ugari dude, uraren eraginez sortuak. Galeriaren zoruan hartzulo asko daude; hortaz, argi dago hartzek hibernaziorako erabiltzen zutela haitzuloa. Hormak apaintzen dituzten orban gorri ugarien artean zaldi beltz izugarri handi baten irudia nabarmentzen da. Zaldei gunerako bidean, zabalgunearen erdialdean, kareharrizko lekuko batek zaldien eta bisonteen irudiak ditu.\nErdialde espazioko bloke apaindutik galeria lerrozuzen batean sartzen da. Hasieran makurra eta estua da, eta galeria horretan barrena iristen da haitzuloaren amaierara. Zoruak gour ugari ditu eta goranzko aldapatxo bat du. Haitzuloko adierazpen artistiko gehienak alde honetan daude. Nabarmentzekoak dira irudikatuta dauden zaldi ugariak; kasu askotan konplexutasun tekniko handiz marraztuak baitaude. Ezkerraldean 8 zaldiko multzo bat dago, eta eskuinaldean beste 11 daude.\nHaitzuloaren barnealdean, zaldien panel nagusietatik (Zaldei) 15 bat metrora, ezkerreko horman eta ezinbestean makurtzera behartzen gaituen sabai baxuko eremu batean, bi hartz arreren konposizioa dago. Urtsidoak ez dira oso animalia ohikoak Paleolitoko bestiarioan. Alabaina, ebidentzia ugari daude Ekainen animalia basati horiek egon zirela adierazten dutenak; esaterako, hartzuloak, atzparkadak eta hezurrak.\nHaitzuloaren amaieran dagoen areto eliptiko bat da, artzei gunetik aurrera 20 bat metro eginda iristen da bertara, nahiko ibilbide gorabeheratsu eta goranzkoan. Ezkerreko horman zazpi zaldi margotu eta grabatu zituzten. Eskuinerantz begira daude; hau da, irteerarantz. Zaldi bakoitza berezia da, besteengandik bereiz daiteke. Azken irudi hauek argi erakusten dute askotariko teknikak erabili zituztela egikaritzean: marrazki beltza, margo gorria, margo beltza, bikromia ...\n2008ko uztailaren 8an, UNESCOk Munduko Ondareen Zerrendan sartu zituen hiru euskal haitzulo, Paleolitoko artearen erakusgarri direnak (40.000-12.000 urte). Altamira, Atapuerca eta Munduko Ondare gisa aitortuta zeuden gainerako toki apartekoen zerrendari erantsi zitzaizkien, beraz, Ekain, Altxerri eta Santimamiñeko kobazuloak.\nPaleolitoko labar-artea Gizakiaren historiako kultura adierazpen garrantzitsuenetako bat da. Berezko ezaugarri estetikoez gainera, ikuspegi historikotik fenomeno oso garrantzitsua da, giza eboluzioaren etapa erabakigarri bat adierazten baitu: Homo sapiens espeziearen agerpena. Hori dela eta, lehen mailako ondasun kulturala da, gizakion izaera sortzailearen erabateko maisulana, eta haren kalitate artistiko handiari erantsi behar zaio zibilizazioaren historiaren lekukotza bikaina dela, giza espeziearen lehenengo adierazpen artistikoa.\nGoi Paleolitoan Europako HMn bizi izan ziren komunitate ehiztari-biltzaile-arrantzaleen fenomeno orokorraren parte da Ekain. Gizakion izaera sortzailearen artelan bat da, eta kultura tradizio edo zibilizazio bizi edo desagertu baten lekukotza paregabea, edo gutxienez ezohikoa; irizpide horiek aintzat hartuta, balio unibertsala eta aparta du. Bertako arteak erakusten du azken glaziazioaren amaieran Europako Hego-Mendebaldean aniztasun kulturala eta integrazio sozial handia zeudela.


Badok | Nire bizitzako diskoetako bat\nEstudioko hirugarren disko hau plazaratu zutenerako, 1993ko apirilean, Negu Gorriak taldeak hainbat jauzi zituen emanak: arlo musikalean, oso berritzailea izan zen debut hartatik Gure Jarrera (1991) bortitzera, hirukote izatetik boskotera. Herrera de la Manchako laino izoztutik eta zuzeneko testimonial hartatik, euskal talde batek inoiz egin duen birarik handiena gauzatuko zuen zuzeneko bikaineko talde trinkora; Europa erdia, Kuba eta, geroago, kontinente amerikarrerako lehenengo jauzia. Arlo exekutiboan, Oihukatik egizu zeuk kontzeptura eta Esan Ozenkiren esperientzia independentera (letra larriz). Arlo guztietan ari zen hazten taldea, eta disko hau, bere ibilbidearen erdigunea, hiru astetan grabatua eta astebetean nahastua, taldearen gailur musikala izan zen, nire ustez.\nGogoan daukat sentitzen nuen lilura binilo bikoitzaren edizio dotoreak zekartzan Asisko Urmenetaren irudiei begira eta hitzak behin eta berriro irakurriz. Disko hau emozioen bilduma da, sentimendu ilunek zeharkatua, tristura, etsipena, larritasuna, heriotza, gorrotoa, mina, hutsunea edo itxarotea. Iris zorroztuak mass mediei, rock and rollaren jukutriari, torturari, itxaropenari (tantaka, baina), gure bizimodu ereduari edo arrazakeriari ere erreparatzen die. Musika eta hitzen egileak taldekideak zein kanpokoak dira (Mikel Laboa,M-ak eta Delirium Tremensen bertsioak biltzen dituzte), baina hitzen ardura nagusia Fermin Muguruzak hartzen du bere gain, erreferentzia eta izen propioen zerrenda luzea utziz, beste hainbatetan bezala. Nire adinean, erabat arrotzak eta ezezagunak zitzaizkidan erreferentzia horiek, eta ezagutzea oso prozesu harrigarria izan zen. Hitzetatik ibiltzea altxor batera zihoan mapan ibiltzea bezalakoa zen.\nDisko hau emozioen bilduma da, sentimendu ilunek zeharkatua, tristura, etsipena, larritasuna, heriotza, gorrotoa, mina, hutsunea edo itxarotea\nMusikari dagokionez iturri agorrezina da: hardcorea, tenpo erdiak, haizeak, sanplerrak, abestiak janzten dituzten gitarren geruzak, baxuaren pultsua -oso presente-, erritmo-kutxa eta bateriaren arteko nahasketak, rapa, saltsa!…\nGogoan daukat, era berean, elkarrizketetako argazkietan janzten zituzten kamisetak: John Coltraneren Blue Train-ena, Mano Negra, Ice Cube, Mudhoney, John Lee Hooker eta, jakina, Public Enemy. Une haietan, musika-bidaia erraldoia izan zen, eragin izugarrikoa eta aurkikuntza atseginak ekarri zituena. Diskurtso musikal aurreratua zen hura, eta beste (gutxi) batzuekin herriko eszena berri baten lehenengo harria ezarri zuen. Hortxe zeuden, edo heltzen ari ziren, Ama Say,Dut,Kashbad,Lisabö, AnariedoXabier Montoia. Ia kanta guztiak izan dira nire gogokoenak uneren batean. Noizean behin “Bi doberman beltz” zanpatzailean gelditu izan naiz, beste batzuetan “Hemen izango bazina”-ren edertasun arraroan, “Borreroak baditu milaka aurpegi”-ren kadentzian, “Kaixo”-ren bertsio erabatekoan, “Chaquito”-ren etxerako itzulerako festan dantzatzen, beste inoiz Bertolt Brechten bertsoak daramatzan “Hiltzeko era ugari dago” kantuan itota, edo “Erori” abestiko autoan txilinbueltaka.\n(Kafe Aleak. 121 disko irakurketa liburuan argitaratutako testua)\nETIKETAK:Ama SayAnariAsisko UrmenetaBertolt BrechtChumbawambaDelirium TremensEsan OzenkiFermin MuguruzaFugaziIce CubeJohn ColtraneJohn Lee HookerKafe AleakKafe eta GalletakKashbadLiburuakLisaböM-akMano NegraMikel LaboaMudhoneyNegu GorriakOihukaPublic EnemyXabier Montoia


Fundación Estadio - ‘Estadio Berria’, kalitateko kirolaren erreferente berria Vitoria-Gasteizerako\nEstadio gunearen asmo handiko berriztatzeak hurrengo 50 urteetarako instalazioak eratuko ditu, eta erabilera anitzeko eskaintza lortuko da, kirol-joera berrietara egokitua\nBere 60. urteurrenean, Estadio Fundazioak badu bere instalazioak hurrengo 50 urteetan izango direnaren proiektua. Erakundearen presidenteak, Jon Urrestik, ‘Estadio Berria’ aurkeztu du gaur goizean, kirol-gunearen eraldaketa garrantzitsua, hausnarketa sakonaren emaitza, eta “mende erdi luzea abangoardian izan ondoren, kalitate, edukiera eta jasangarritasun bultzada berriari ekingo dio, eta berriz ere izango da Vitoria-Gasteizko kalitateko kirola gidatuko duen aitzindaria”.\nKirol-instalazioetan estalita zegoen ur-azalera zabaltzeko beharrizanetik sortu zen berriztatzea, baina, zenbait hilabete gaia sakon aztertzen eman ondoren, askoz harago doan proiektua onartzea erabaki da, eta Estadio XXI. mendeko kirol-erreferente izan dadila du helburu.\nHorretarako, proposamen berriak klubaren erabilerak eta espazioak egituratu ditu, terrazen erabilera erraztu da, igerileku berria egingo da, baita 300 metro koadroko spa berria ere eta aldagela erabat irisgarriak, besteak beste. “Kirol-jarduerarako edukiera handiagoa emango diogu, lehorreko disziplinetarako nahiz hezeetarako, eta erabilera eta ondo pasatzea erraztuko diegu bazkideei, kirol-jarduerarako <2.300 m² gehiago gehituta”, esan du Urrestik.\nHorrela, Vital Fundazioan integratuta dagoen 40.000 m²-ko kirol-gune erraldoi honen hainbat tokitan helduko zaio lanari. Igerileku estalien eraikinaren zabalkuntzak Estadioaren irudia bateratuko du, dauden eraikinak lotuko dituelako eta kanpoko hainbat plataforma eta eskailera sortuko ditu, orain apenas erabiltzen diren terrazak erraz erabili daitezen.\nEraikin berriaren beheko solairuak (plano osoa ikusi), fatxadarekin batera, kirol-gune lehorrak bilduko ditu, eta argitasun eta bentilazio naturala emango die, altuera handiagoa eta lorategietarako bistak emateaz gain. 1.400 m2-ko espazio berriak, erabilera malgutasun gorenarekin, banaketa mugikorren sistema baten bitartez, 82 metro luze izango duen fitness gimnasio berritzailea hartuko du barne, dena kanpora begira, hau da, “Lurraldeko beste kirol-instalazioek ez duten berrikuntza handia”, adierazi du Fundazioaren presidenteak. Baina, batez ere, lan eta jarduera aukerak biderkatzen ditu, erabateko bentilazioa dauden instalazio berrietan, eta kirola egiteko era berrietara bideratutako disziplina berriak sartzea ahalbidetzen duten azken belaunaldiko teknologiekin.\nKirol-gune hezeak lehenengo solairuan (plano osoa ikusi) elkartuko dira. Hortxe kokatuko da 25 metroko igerileku berria, gaur egun dagoena ere berrituko da, hori ere 25 metrokoa, gainezka egiten duen ur-azala duena, eta 300 m²-ko spa berria egingo da. Ikasteko igerilekuaren eginkizuna gazteen eraikineko igerilekura eramango da (pinguinoak), igerileku hori erabilera berrirako egokituko baita, hartara, erabiltzaile gazteenak eraikin berean elkartzeko ahalegina egingo da. Gainera, igerilekuen instalazio guztia izango da iraunkorragoa ingurumenari dagokionez, eta batez ere, “igerileku estalian gaur egun dagoen bero eta kloro giroa erabat aldatuko da, eta giro berria osasungarriagoa, higienikoagoa eta erosoagoa izango da”.\nEraikinaren bigarren solairua (plano osoa ikusi) guztiontzako irisgarria izango da, igogailu berri biren bidez, eta bake eta isiltasun handiagoa behar duten erabiltzaileentzat izango da: 230 m2 yoga edo pilates geletarako, boulder gune bat eta 135 m2 osasun eta fisioterapia zentro berri baterako. Solairu hau igerileku-guneen gainera iraultzen da eta komunikazio zuzena izango du, bai spa-rekin, bai kirol-gune lehorrekin, bai kanpoko aldearekin.\nHobekuntza horiek, azaldu du Urrestik, “ur-azalera handiagoaz gozatzeko aukerak zabalduko dituzte eta ur barruko kirol-jarduera berriak erraztuko dituzte, gaur egun ditugun 25 metroko igerileku estaliak bikoizteaz gain”. Era berean, spa berri eta zabalak laukoiztu egingo ditu gaur egun eskaintzen diren aukerak. Behin jarduera fisikoa amaituta, abonatuak erlaxatu daitezen lagunduko du, eta lesio txikien errehabilitazioa ere egingo da.\nAldagelak, bere aldetik, eraikinaren barruko aldera eramango dira, erabat irisgarriak izango dira eta hiru gune izango dituzte: familientzako, emakumezkoentzako eta gizonezkoentzako. Gainera, gaur egungoek baino 250 m² gehiago izango dituzte eta komunikazio zuzena kirol-gune lehorrekin nahiz igerilekuekin eta spa zerbitzu berriekin. “Hartara, erantzuna emango diogu abonatuen eskaera garrantzitsuenetako bati”.\nIgerileku estalien gaur egungo solariuma 1.200 m2-ko kirol-terraza berria izango da. Udaldian bere erabilerari eutsiko dio, baina, gainerako urte garaietan, eguraldiak uzten badu, aire zabaleko jarduerak egiteko erabiliko da eta sarbide zuzena izango du aldagelen gune berritik.\nAzkenik, bulegoak, bilera-gelak eta Estadio Aretoa eraikin sozialera (plano osoa ikusi) eramango dira, eta gainera, coworking eremua ere egingo da bertan, “bazkideekiko elkarrekintza erraztuko du eta erabilerak zehaztu, kirol-eraikin nagusia edo igerilekuena kirol-erabileretarako baino ez baitira izango”.\nUraren eta airearen kalitateaz arduratzen diren instalazio teknikoak gaurkotzea ere aurreikusi du ‘Estadio Berria’ proiektuak, izan ere, 50 urte luzeko erabileraren ondoren haien balio-bizitzaren azkenetan daude, eta ondorioz, indarrean dagoen araudiari eta Estadio Fundazioak hartu dituen ingurumen konpromisoei egokitu behar zaizkie.\nFatxada berriak, Estadiorako irudi berritua eratzeaz gain, bere raginkortasun energetikoa hobetuko du, klimatizaziorako kontsumoa murriztuko duelako eta gune hezeetan gaur egun dauden kondentsazioak ekidingo dituelako. Era berean, eguzki-plaken gune berria instalatzea aurreikusi da, baita argiztatze naturala hobetzea ere, sabai-leiho eta irekidura berrien bidez.\nEstadio Fundazioak bulego teknikoa izango du bere egoitzan, berritze-lanen egoerari buruzko informazioa emateko eta, gainera, kirol-gunea berriztatzen den bitartean bisitaldiak egitea ere aurreikusi da. Halaber, atari bat gaituko da bere webgunean, berritze-lanen egoera denbora errealean jarraitu ahal izateko eta galderak egin ahal izateko, eta proiektuari buruzko workshop-ak ere antolatuko dira.\nKronograma eta inbertsioa\n1. fasea 19ko abe. – 20ko ots. Bulego berriak Pinguino-igerilekuaren egokitzapena 348.000 €\n2. fasea 20ko uzt. – 21eko uzt. Eraikin zentrala birmoldatzea 4.346.000 €\n3. fasea 20ko mar. – 21eko uzt. Instalazio teknikoak eguneratzea 1.470.000 €\nGuztira: 6.164.000 €


Zahartze aktiboari buruzko hitzaldia urriak 1 asteartean, Zerkausian\nPertsona Adinduen Munduko Egunaren barruan, urriaren 1ean Javier Grijelmo eta Mª Alejandra García doktoreek, Errehabilitazio zerbitzukoek, zahartze osasuntsuari buruzko hitzaldia eskainiko dute Zerkausian.\nTolosako Udalak gidatutako Mugi Tolosa 2019-20 kanpainaren irekiera ekitaldien barruan kokatzen da hitzaldia.\nMugi Tolosa duela bost urte baino gehiagotik Tolosako Udalak gidatzen duen proiektua da, eta herriko adinduak paseatzera eramatea du xede. Zenbait erakundek eta kolektibok hartzen dute parte bertan, Asunción Klinikak haien artean, eta ekimenak urtero jende gehiago bildu eta inpaktua areagotzen du. 2019-2020ko Mugi ekimen sorta batekin abiatuko da urriaren lehenean, Pertsona Adinduen Munduko Egunean, Gricon la charla de los Dres. Grijelmo eta García doktoreen hitzaldiarekin, zeinak zahartze osasuntsu baterako ariketen berri emango diguten. Hurrengo egunean, sasoiko lehen ibilaldiaren ostean, ekitaldi berezi bat izango dugu. Zaharrenei begirako dantza kolektibo bat, kanpainari hasiera gozagarriago bat emateko. Asunción Klinikako Errehabilitazio Zerbitzura atxikitako García Dk.-arekin hitz egin dugu zahartze aktiboaz.\nZergatik da garrantzitsua adinduen bizimodu aktiboa mantentzea?\nGarrantzitsua da, bizimodu aktiboa duten pertsona adinduek independentzia eta autonomia maila mantentzen dutelako, beren familiako giroa eta gizartean aritzeko independentzia funtzional maila handi bat mantenduz. Ariketa fisiko, halaber, garrantzitsua da gaixotasun kardiobaskularrak, metabolikoak eta kognitiboak prebenitzeko. Adinduak prozesu fisiologiko bat bizitzen du, eta berarekin dakar indar muskularraren galera, hezurren masa mineralarena, eta hartzaile sentsorialena. Sedentariamoak degradazio prozesu hori areagotzen du, eta zaurgarritasuna handitu.\nZer da bizimodu aktiboa? Zertaz ari gara bizimodu aktiboaz ari garenean?\nBizimodu aktibo bat da gaitasun fisiko eta funtzionalak probestea ahalik eta bizimodu onena izateko. Kirola egitea, paseatzea, eta norbere ongizateaz arduratzea da. Zahartze aktiboaren oinarrian pertsona adinduek independentziarako, parte-hartzerako, dignitaterako, eta beren nahiak betetzeko duten eskubidea dago.\n"Sedentarismoak ehunen degradazioa bizkortzen du, zaurgarritasuna eta dependentzia maila handituz, eta luzamenduz, baita kaltete kognitiboa ere"\nAriketa gehiegi egitea gutxiegi egitea bezain kaltegarria izan daiteke... Zein da oreka egokia?\nSedentarismoa bizi estilo txarra da gorputzarentzat, baina adinduetan ariketa txikiena egiteko aldaketa positiboak ekartzen ditu, areagotzean hobekuntza handiagoak eginez. Alabaina, oso garrantzitsua da norberarentzat dauden mugak ezagutzea, bere sasoiaren edo aurretiaz duen gaixotasunaren arabera. Gorputza tentsio mailatik gora behartzea oso kaltegarria izan daiteke. Oro har, adindu batek 30 minutuz egin dezake kirola, 3-5 egun astean. Eta bakoitzaren gaitasunaren araberakoa izango da hori, eta aurrekariak izanez gero, aditu batekin kontsultatu beharko luke.\nZeintzuk dira pertsona adindu batentzako saio egokiak?\nAholkatuen artean daude oinez aritzea, lasterka lasaia, bizikleta estatikoa, igeriketa, dantza egitea, pesak igotzea, banda erresistenteekin ariketak egitea edota estiramendu muskularra.\n"Oinez egiteak odol zirkulazioa hobetzen du, kolesterol txarra murriztu eta ona areagotuz (HDL); osteoporosia eta antsitatea murrizten du, eta Alzheimerra izateko arriskua; odoleko azukrea jaitsi eta sistema inmunologikoa hobetzen du"\nOinez aritzea zergatik da horren ona?\nOinez egiteak odol zirkulazioa hobetzen du, kolesterol txarra murriztu eta ona areagotuz (HDL); osteoporosia eta antsitatea murrizten du, eta Alzheimerra izateko arriskua; odoleko azukrea jaitsi, bularreko minbiziaren arriskua gutxitu eta masa muskularra hobetuz.


Hilaren 19an, EGOko musikari gazteak Victoria Eugenia antzokian | El Diario Vasco\nCulturasHilaren 19an, EGOko musikari gazteak Victoria Eugenia antzokian\nHilaren 19an, EGOko musikari gazteak Victoria Eugenia antzokian\nHamar eguneko egonaldia ari dira egiten musikari gazteak Eibarren. / EGO\nJuan José Ocónen zuzendaritzapean, musikari gazteek ‘Scheherazade' eta 'West Side Story'-ko dantza sinfonikoak interpretatuko dituzte\nHogei urte betetzen dira aurten Euskal Herriko Gazte Orkestra sortu zela. Orduz geroztik, ganbera-musikako eta musika sinfonikoko 150 kontzertu baino gehiago eskaini ditu; atzerriko sei herrialdetan aritu da; 120.000 entzule baino gehiago izan ditu, eta, guztira, 1.000 musikari gazteren partaidetza bideratu du. Azken batean, horrela joan dira gauzatzen urtez urte 1997az geroztik EGOren sorrera sustatu zuen fundazioaren helburuak: orkestra-musikari arloko trebakuntza-bide alternatibo bat eskaintzea musikari gazteei; lan-merkatuarekin harremanetan jartzea, musika-ikasketa arautuen eta jarduera profesionalaren arteko zubiak eraikiz; musika-balioak sustatzea gazteen artean eta pizgarri izatea musika-ikasketa arautuak egiten dituzten ikasle guztientzat.\nOporrak baliatuz, aurten ere egonaldia ari dira egiten Eibarren une honetan EGO osatzen duten interprete gazteak. Uztailaren 10etik 21era lantzen ari diren piezak gaur zortzi, uztailaren 19an, eskainiko dituzte Donostiako Victoria Eugenia antzokian. Kontzertua iluntzeko 20:00etan izango da, eta sarrerak 10 eurotan eskura daitezke. Programari dagokionez, N. R. Korsakoven 'Scheherazade' eta Leornard Bernsteinen 'West Side Story'-jo dantza sinfonikoak interpretatuko dituzte, Juan José Ocónen zuzendaritzapean.\nNikolai Rimsky-Korsakoven 'Scheherazade' suite sinfonikoa da, 'Mila gau eta bat gehiago' ipuin sortan inspiratuta Ipuin-bilduma ezagunaren ardatza Shariar sultana da. Lehen emaztearen desleialtasunagatik haserre, gau bakoitzean emakume batekin oheratu eta biharamunean hura hiltzea erabakiko du. Baina Sheherazadek, bisirraren alabak, aurre egingo dio sultanaren erabakiari. Horretarako, gaua berarekin ematea onartuko du, eta ipuin bat kontatuko dio, sultana harrituta utzita. Egunsentian, kontaketa gelditu eta bukaera hurrengo gauean azalduko diola hitzemango dio. Eta horrela egingo du mila eta bat gauetan. Sultana, poliki-poliki, neska gazteaz maiteminduko da eta, elkarrekin hiru seme alaba izan ondoren, emaztetzat hartzea erabakiko du.\n'West Side Story', berriz, Leonard Bernstein musikagile, piano-jotzaile eta orkestra- zuzendari estatubatuarraren lanik ezagunena da. Arthur Laurentsen libretoan dago oinarrituta eta Stephen Sondheim da hitzen egilea. Broadwayko (New York) Winter Garden Theater antzokian estreinatu zuten 1957ko irailaren 26an eta sekulako arrakasta izan zuen. West Side Storyk aldaketa ekarri zuen Estatu Batuetako musikalen historiara, lehena izan baitzen istorio tragiko bat komedia musikalaren bidez kontatzen. Tony eta Maria gazteen istorioa azaltzen du. Bikotea elkar maiteminduko da dantzaldi batean, haien lagun-taldeak elkarren etsai amorratuak diren arren. Neska puertoricoarra da (Sharks taldekoa) eta mutila anglosaxoia (Jets taldekoa). Borrokaldi tamalgarri batean mutilaren lagunik onena eta neskaren anaia hil egingo dira. Mendeku-uholdea ekarriko du gertakari horrek eta azkenean Tony hil egingo da eta Maria Puerto Ricora itzuliko da.\nBernsteinen lanak musika klasikoa eta herrikoia uztartzen ditu, eta musika-adierazpide garaikide batzuk erabiltzen ditu, besteak beste, jazza, salsa eta beste erritmo latino batzuk. Ikuskizunak arrakasta handia izan zuenez, Bernsteinek kontzertu-bertsioa egin zuen dantza-saioak oinarri hartuta. Orkestazioa aberastu eta West Side Storyko 'Dantza Sinfonikoak' izenburupean antolatu zituen. Lan hori 1960an estreinatu zuten, eta hurrengo urtean, 1961ean, iritsi zen izenburu bereko filma. Zinemarako bertsioa zinema-lorpen handia da, inoiz errodatutako musikal ederrenetakoa. Dantza Sinfonikoak lan horretan oinarritutako suitea dira. 1961eko otsailaren 13an estreinatu zuten suitea New Yorkeko Orkestra Filarmonikoaren eskutik, Lukas Fossen zuzendaritzapean. Sid Ramini eskainita daude, berak egin baitzuen, Irwin Kostalekin batera, jatorrizko partituraren orkestrazioa.


Sopelako kirol-instalazioetako langileek jarduera berraktibatzea exijitu dute - Sopela - Hiruka.eus\nSopelako kirol-instalazioetako langileek jarduera berraktibatzea exijitu dute\nAnder Zarraga 2021-04-30 14:39\nSopelako kirol-instalazioetako 42 langile ERTEn daude iazko martxotik. © ELA SINDIKATUA\nSopelako kirol-instalazioetako 42 langilek ERTEn jarraitzen dutela salatzeko eta egoera horregaz amaitzeko exijitu zuten atzo, apirilaren 29an, egin zuten elkarretaratzean. Bitartean, instalazio horien kudeaketaren inguruko hitzarmena amaitzear dago, eta Gobernu-taldea eta oposizioa ez dira ados jartzen hori nola kudeatu beharko litzatekeen.\nSopelako Udalaren osoko bilkura egiten zen momentu berean, kirol-instalazioetako langileek elkarretaratzea egin zuten atzo, apirilaren 29an, udaletxearen atarian. Salatu zuten 2020ko martxotik 42 langile lana eteteko aldi baterako espedientean (ERTEn) daudela.\nIsabel Garcia ELA sindikatuko ordezkariak adierazi du alarma-egoerak jarduerakaz jarraitzea baimentzen diela; izan ere, enpresa berak kudeatzen dituen beste kiroldegietan lanean ari dira. "Ez dago jarduerarik enpresak dioelako horrela dirua galduko lukeela, eta ez daudela horretarako prest", azaldu du.\nAldi berean, osoko bilkuran, oposizioko taldeek –EH Bilduk, Elkarrekin Podemosek eta DB-TUk– jarduerak berraktibatzeko mozio aurkeztu zuten. Gobernu-taldeak horren aurka bozkatu zuen, osasun-arrazoiak argudiatuta; hala ere, azken hitza enpresaren eskuetan dagoela argitu du Guruzne Carrasson EH Bilduko zinegotziak.\nSopelako Udalari denbora bukatzen ari zaio kirol-instalazioen kudeaketa nola egingo duten adosteko; izan ere, uztailaren 31n indarrean dagoen hitzarmena beteko da, eta, oraindik, ez dute lizitazio berria adostu. Oposizioak atzera bota zuen gobernu-taldeak aurkeztu zuen azken proposamena; beraien ustez 15 urte gehi 5 urteko luzapeneko hitzarmenak debora gehiegi aurreikusten zuen, eta gaineratu zuten ez zutela denborarik izan hori ganoraz aztertzeko. Gogoratu behar da gobernu-taldeak gutxiengoagaz agintzen duela, beraz, oposizioko taldeakaz elkar-ulertua behar da egitasmoak aurrera ateratzeko.\nMomentuz maiatzeko osoko bilkurara arte dute adostasun batera heltzeko, bestela, kirol-zerbitzurik gabe geratuko direla iragarri dute. Bitartean, oposizioko taldeek erdi-bideko proposamena egin eta, gehienez, urte biko hitzarmena onartuko luketela esan dute. EH Bilduko kideak adierazi du zuzeneko kudeaketa ere ikertzen ari direla, "baldin eta frogatzen bada azpikontratazioa baino eraginkorragoa bada".


eskola – gaztelumendi.eus\n2015 19 otsaila 2015 19 otsaila iPtx\tComment\nEskubide sozialen aldeko jardunaldiak antolatu dituzte Oarsoaldean. Ostegun honetan Elikadura burujabetza eta eskubide sozialak landuko dira mahai inguru batean, Oiartzungo udaletxean. Eskolako jantokiko [...]\nEskoletako jantokien ikasgaia\n2014 17 ekaina 2014 17 ekaina iPtx\tComment\nBaserri Bizia Ikasturte bukaerako jaia antolatzen ari gara eskolan. Aurten ere, egun osoko egitarau aberatsarekin batera, bazkaria izango da eskola komunitatearen elkargune nagusia. [...]\n2014 9 apirila iPtx\tComment\nElkartasuna eta herrigintza Pozik gaude, asteburua itzela izan zelako. Hasi barikuan, jarraitu zapatuan eta domekan bertan be ekitaldi mordoa herrian. Eta asteon gainera, [...]\n2014 1 apirila 2014 1 apirila iPtx\tComment\nAurten, ekainaren 1ean ospatuko dugu Euskal eskola publikoaren aldeko jaia, Balmasedan. nola ulertu eskola gure herritik harago? Eskola gure herriari lotuta baldin badago [...]\nolgetan, lurra lantzen eta irakurtzen\n2011 14 iraila 2013 9 otsaila iPtx\tComment\nZer da ikastea, jolastea ez bada. Zer landu, jorratu, garatu… lurrarekin ez bada. Zer irakurri, erakutsi, bizitza bere ez bada. Olgetan hasi gara [...]\n2011 4 urtarrila 2011 4 urtarrila iPtx\tComment\nAutogestioa ez da soilik gaztetxeen lema bat. Ez horixe. Autogestioa, autokudeaketa, ekonomikoki antolatzeko modua ere izan daiteke. Eta bada. Herrian, esperientzia aparta ari [...]\nHerriko eskola eta Hori Bai auzolanean\n2010 21 abendua 2010 21 abendua iPtx\t1\nherrigintza oinez ikasten da Herri giroaz berba asko egiten da. Giroa eta herrigintza zerutik eroriko balira lez. Giroa sortu egin behar da, saiatu, [...]\n2010 19 urria 2010 30 urria iPtx\tComment\nwork in progress Gertatzen da, eta batez ere ikasturte hasiera hauetan. Ekin beharra dago, zeregin ezberdinei eutsi, eta berrietarako gogoa be pizten da [...]\nA gripea baino A eredua kaltegarriago omen\n2009 16 iraila iPtx\tComment\nIkasturtea hasi da gure eskoletan. Euskal Herriak bere eskola ekimenekoek, A gripearen txertoa jarri gura izan diote eskolari. A ereduaren kontrako medizina behar [...]\nEztabaida sarean eta kalean\n2008 15 iraila 2008 16 iraila iPtx\t1\n:::::::::::::::::::::::::::::::: :::::::::::::::::::::::::::::::::::::::::::: :::::::::::::: ASANBLADA OROKORRA: martitzen iluntzean egindako asanbladan (oso jendetsua 100 inguru batzartuta) ahobatez onartu dira hainbat kontu, eta besteak beste orain [...]


Azoka Herritik, herria auzoetatik: badator Sanjuandegiko azoka! - Azoka Herritik - Uztarria (Azpeitia)\nHemen zaude: Sarrera » Komunitatea » Azokaherritik »\nAzoka Herritik, herria auzoetatik: badator Sanjuandegiko azoka!\nAzoka Herritik | Azoka herritik | Artikulua\nAbenduaren 16an eta 17an, ostirala eta zapatua, izango da aurtengoa. Gaztetxoentzako ekitaldiak, pintxo-poteoa eta musika izango dira lehen egunean, eta azoka egingo da bigarrenean: artisauak, baserritarrak, bigarren eskuko materiala, bertako dendak, herriko taldeen postuak, jan-edaneko postuak... eta horien bueltan ere ez dira musika eta bestelakoak faltako.\nBueltan gara beste urtez batez auzoko plaza kolorez, umorez, artelanez, elkartasunez eta goxotasunez betetzeko. Neguko egun hotzari berotasuna ematera gatoz. Eta nola ez, elkarlanean, txikitasunean eta herrigintza sustatuz.\nEguneroko lana plazaren bueltan jarriko dugu. Zurekin, elkarrekin, gozatzeko, entzuteko, dastatzeko, erosteko eta elkarbanatzeko.\nHerritar askoren parte-hartzeak eta lanak egiten du azoka posible. Herrian bizi, kontsumitu, lan egin eta gozatzeko modu berriak sortzen dihardugu guztion artean, eta horren isla izango da abenduaren 16 eta 17an egingo den Sanjuandegiko azoka.\nUrtero bezala, ez da ezer faltako. Ostiralean emango diogu hasiera haur eta gaztetxoentzako ekitaldiekin. Alde batetik, Plazatarrak ekimena izango dugu, sukaldaritza tailerrarekin; eta, bestetik, Maider ipuin kontalaria, ludotekan. Ondoren, trikiti eta alboka kalejirarekin batera auzoko tabernetan pintxo-poteoa egongo da. Eta, ostiralekoak amaitzeko, Ane Juradoren eta Xabi Arrietaren kontzertua, barruak goxatzeko.\nLarunbata izango da egun handia. Goizean goiztik auzoko plazari itxura aldatuko diogu eta 10:00etarako prest izango dugu azoka. Bertan, urtero bezala, artisauak, baserritarrak, bigarren eskuko materiala, bertako dendak, herriko taldeen postuak, jan-edaneko postuak... aurkituko ditugu. Ondoren, Azpeitiko Argazki Elkartekoen argazki estudioa eta material berrerabilgarrien tailerrak izango ditugu. Egunari amaiera emateko, berriz, Metal Boskotearen kontzertua.\nAtera agendak, badator Azoka Herritik! Gorde zita.


Islandiar faloteka - Wikipedia, entziklopedia askea.\nBarnealdearen ikuspegi orokorra.\nIslandiar faloteka (Islandia)\n64°08′35″N 21°54′53″W / 64.142952°N 21.914603°W / 64.142952; -21.91460364°08′35″N 21°54′53″W / 64.142952°N 21.914603°W / 64.142952; -21.914603\nIslandiar faloteka (islandieraz Hið Íslenzka Reðasafn) Islandiako Reykjavik hiriburuan dagoen museo bat da. Bertan, munduko zakil eta zakil atal bilduma handiena erakusgai dago. Orotara 93 animal espezie ezberdinen zakilak ikusgai daude, tartean 55 baleen, 36 foken eta 118 animalia lurtarrenak, gainera eskandinaviar mitologiako Huldufólk (elfo) eta troll izakienak direla ziurtatzen duten zakil multzoa ere bai.\n2007an Reykjavikeko institutu batean historia irakasle izan zen Sigurður Hjartarsonek ireki zuen eta gaur egun museoaren zuzendaria da. 2011n museoak homo sapiens espeziaren zakil ale bat bereganatu zuen, Paul Arason zenaren dohaintzan emana (museoko zuzendariaren laguna). Arasonen zakila bere gorputik hiltegian zela mediku baten ikuskapenaren pean ebakia izan zen.\nBarrabil-zorroz egindako lanparak.\nSigurður Hjartarson, museoaren sortzailea.\nHainbat zakil ikusgai.\nIslandiar falotekako seinalea.\nIslandiar museoaren webgunea (Islandieraz) (Ingelesez)


Kultura eta Sormen Industrien sektorea suspertzeko, prestakuntza saioak antolatu ditu UKUEk - Artzape\nKultura eta Sormen Industrien sektorea suspertzeko, prestakuntza saioak antolatu ditu UKUEk\nIra 19, 2021\nIrailean hasi eta azaroa bitartean, Urola Kostako Udal Elkarteak eskualdeko kultura eta sormen arloko eragileentzat hainbat prestakuntza saio antolatu ditu. Alde batetik, SPRIren zerbitzuaren baitan, bost prestakuntza-tailer emango dira. Ekimenaren helburua da, euren jardueretan teknologia berriak ahalik eta etekin handienarekin txertatu ditzaten, KSI (Kultura eta Sormen Industriak) alorreko ekintzaileei, autonomoei nahiz enpresa txikiei baliabideak eskaintzea.\nLan-saio bakoitzean teknologia berrien alorreko alderdi zehatz bat landuko da. Prestakuntza tailer guztiak aurrez aurrekoak izango dira, Udal Elkartearen egoitza nagusian, 09:30etik 12:30era. Hauxek dira prestakuntza tailerrak: irailaren 22an, Ticket Bai; irailaren 29an, Kudeaketa Digital Optimizatua; urriaren 13an, Presentzia aktiboa Interneten; urriaren 27an, Zerbitzuak kanal berrietan saltzea eta eskaintzea; azaroaren 11n, Arindu zure negozioa gailu mugikorraren erabilera adimentsuaren bidez.\nSektore tradizionalekin elkarlanean\nSektore tradizionaletako enpresen eta elkarteen erronkei erantzuteko, bi esku-hartze burutuko dira kultura eta sormen alorreko profesionalen bitartez. Urriaren 18an, KSI alorreko profesionalei esku-hartze prozesuei buruzko formazioa eskainiko zaie. Saioa Udal Elkartearen egoitza nagusian egingo da, 09:30etik 12:30era. Bigarren lan-saioa, berriz, metodologiari buruzkoa izango da eta KSI alorreko profesionalez gain, egitasmoan parte hartuko duten bestelako sektoreetako enpresek ere parte hartuko dute. Bigarren bilera urriaren 25ean egingo da; 09:30etik 13:30era.\nEgitasmoan parte hartu ahal izateko ondorengo datuak bidali beharko dira 943 890 808 telefonora edo enpresa@urolakosta.eus posta elektronikora: enpresaren izena eta IZK, harremanetarako pertsonaren izen abizenak, posta elektronikoa eta telefonoa.


Gidabaimena ateratzea | Consumer\nGidatzeko azterketaren proba teorikoa gogortu egingo da eta, praktikan, autonomia osoz zuzendu eta erabakiak hartu beharko ditu, inolako jarraibiderik jaso gabe\nUrte berria “gurpil gainean” hasi nahi dutenek, 2013ko urtarrilaren 21etik aurrera, zailagoa izango da gidabaimena ateratzea. Proba teorikoetan gogortu egingo da, 800 galdera baino gehiagotik 1.500 izatera pasatuz, eta “kalitatezko azterketa praktikoa” egingo da. Hurrengo erreportajean adierazten den bezala, proba honetan ohiko azterketa eta aztertzailearena konbinatzen dira, xurgatzaileari jarraibideak emanez. Denbora-tarte horretan, ikasleek autonomiaz joan beharko dute toki batera, inolako jarraibiderik jaso gabe.\nGaldera teoriko gehiago\nGidabaimen berria 2013ko urtarrilaren 21ean sartuko da indarrean, nahiz eta dagoeneko proba batzuk egin diren. Berrikuntza nagusiak autonomia gidatzea eta kalitate-protokoloa dira, Autoeskolen Konfederazio Nazionalak jakinarazpen labur batean jakinarazi duenez.\nGidabaimena lortzeko azterketa egiteko 60 zentroetatik 27k sistema berri bat izango dute, proba teorikoa ordenagailuekin egin ahal izateko.\nAldaketaren helburua da gidari berriek irakaskuntza hobea jasotzea, DGTk argudiatu bezala, baina, hala ere, zailagoa izango da gidabaimenaren azterketa teorikoa eta praktikoa egitea.\nAldaketa nagusietako bat proba teorikoari dagokiona izango da; izan ere, hemendik aurrera proposamenen aniztasuna handiagoa izango da: azterketa osatzen zuten 800 galderak orain 1.500 galdera baino gehiagotara pasako dira, ia bikoitza aurreko ereduaren aldean. Hala ere, zorizko sistemari eusten zaio haiek hautatzean.\nBeste aldaketa bat da Espainiako geografian banatutako azterketa-puntu ofizialen informatizazioari eragiten diona. 60 zentroetatik 27k hartuko dute parte, eta sistema berri bat izango dute hautagaiek ordenagailuekin aztertzeko. Informatizatuta ez dauden ikastetxeei egun horretako azterketa teorikoetarako galdera-zerrenda bidaliko die DGTk Internet bidez.\nAldaketak azterketa praktikoan\nHurrengo hilabeteetan azterketa praktikoa onartzea ere desberdina izango da. “Kalitatezko azterketa praktikoa” ezarriko da, eta hiru zati izango ditu:\nLehenengoa, hamar minutuko iraupena duena, gidatze autonomoa izango da, non azterketarik gabeko toki batera joan beharko baitu azterketariak.\nBigarren zatia, beste 15 minuturekin, gidatutako gidatze tradizionala izango da. Atal honetako berrikuntza nagusia da modu ez-eraginkorrean egiteak hutsegite arina ekarriko diola izangaiari.\nPraktikoaren azken zatian, aztertzaileak labur-labur azalduko dio ikasleari zergatik eten duen proba, kasua balitz. Ez du inoiz bi minutu baino gehiago iraungo, eta ez da sartuko izan ditzakeen akats puntual eta zehatzei buruzko eztabaidetan.\nGuztira, probaren iraupena gutxienez 25 minutukoa izango da A1, A2, B eta BTP baimenetarako, eta 45 minutu gainerako gidatzeko baimenetarako, AM eta A motetakoak izan ezik, ziklomotor eta motorzaleentzat.\nGidabaimena berritzeko azterketa?\nDGTk gidabaimena berritzea gogortzea ere pentsatzen du, denbora asko daramalako aztertzen.\nUste da proba teoriko bat egongo litzatekeela, gutxienez, gidabaimena berritzen duen gidaria errepideetatik zirkulatzen jarraitzeko gai dela egiaztatzeko.\nautoeskola automobil gidatu haragi permiso de conducir-eu


Arrakastatsuak “Suspertze pertsonal eta profesionalaren” lehen bi tailerrak |\nZure bilaketa idatzi\nGaitasunen eta Jarreren Garapena\nErakundeen diseinua eta garapena\nGaitasunen kudeaketa integrala\nBalio-garapena eta kultura-aldaketa\nElkarbanatutako proiektuak sortzea\nPartaidetza diagnostikatzea eta garatzea\nPertsonak kudeatzeko softwarea\nIkasgelan ekimena garatzea\nMantentze-langileen gaitasunen garapena\nGaitasunen eta balio-aniztasunaren garapena ekoizpen-arloan\nIrakasleak, Prestakuntza-Beharren Diagnostikatzaileak\nJardueraren ebaluazioa ezartzea\nEnpresari egokitutako Formakuntza\nIkastetxeeri bideratutako Formakuntza\nArrakastatsuak “Suspertze pertsonal eta profesionalaren” lehen bi tailerrak\n2013 Idazlea Goizalde Santamarina\nAste buru honetan arrakastatsu eta parte hartze oparoarekin burutu da “Hitzek ezkutatzen dutena, emozio ezkutuak” 2. tailerra. Tailer hau IMHn garatzen ari garen “Suspertze pertsonal eta profesionalaren” izeneko tailer zikloaren baitan dago.\nUrrian egin zen “Nire emozioak, ni neu eta PNL” lehen tailerrak ikuspegi EMOZIONALetik gertatzen zaiguna kokatzen hasteko abiapuntua izan zen. Tailer honetan gure gorputzak ematen digun informazio guztia antzemateko aukera izan genuen, askotan ez-jakintasunagatik edo ez dugulako nahi, EZIKUSIArena egiten dugun hori.\nBigarren taile rrak, parte hartzaileentzat bizitzan pertsonalki zein profesionalki egindakoaren inflexio puntua eta gogoeta suposatu du. Tailerrak “zalantzan jarri” eta lan arazi egin die gure artean aurrean izan baina gutxitan kaso egin eta ia lantzen ez ditugun alderdi horiek, alegia, nola erabiltzen dugun gure hitz egiteko modua, eta nolako eragina duen gure ekintzetan.\nLehen tailerreko dinamikarekin jarraituz, parte hartzaileek hitz egiteko moduaren indarraz jabetu eta “lengoaiak EKINTZAk sortarazten dituela” abiapuntutik egin dute lan; premisa hori kontuan hartuta, ikusi dute oso garrantzitsua dela gure buruari ENTZUTEA, GURE BURUAri hitz egiten diogunean, eta besteei HITZ EGITEN diegunean, horrelako erantzunak eman ahal izateko: Zergatik sentitzen naiz horrela? Zergatik sentitzen da HORRELA? Zergatik erantzuten dut horrela? Zergatik ERANTZUTEN DUTE horrela?\nAbenduaren 13 eta 14an “PNL eta Coaching” 3. tailerra egingo dugu. Oraingoan esandako eta ez esandako lengoaian sakonduko dugu, eta gure emozioetan duen eraginean.\nAurreko 2 tailerrak egin ondoren bildu ditugun iritzi eta komentario batzuk ekarri ditugu hona, eta bide batez, eskerrak ematen dizkizuet tailerretan parte hartu eta dinamiketan zuen burua eman zenutenoi, eta baita gonbidatu zuen burua sentitzen, jariotzen eta izaten jarrai dezazuen 😉\n“”Elkar aurkitze oso beharrezkoa izan da niretzat, bizitzaren momentu honetan. Sekula ahazten ez diren eta gogorik gabeko edo nahasmendu momentuetan barre arazten gaituzten esperientziak eta pertsonak daude, nor garen eta zer demontre egiten dihardugun gogora araziz.\nOroipen horiek altxorra bezala gorde eta ferekatzen ditut. Une goxo eta trantze txarretan. Zerbaitek egin zuen une egokian ager zintezen, eta berriz gertatu da. Eta baliatu egingo dut (…) dena emango dut, pertsona hobea egiten nauen konfiantza eta maitasuna ematen didazulako. Emozioak entzun, hauek bizi eta horiengatik ikasten badugu, ezinezkoak diren gauzak\negingarriagoak egiten duzulako. Inork ez zizkidan begiak ireki horrela! Eskerrik asko ene maite hori (…)!\nMaitasun eta mirespen handiarekin, hurrengo arte!”\n“Tailerra izugarri gustatu zaidala jakin dezazun nahi dut, supergustora egon nintzen. Hainbat gauza daramatzat, garrantzitsuena niganganako segurtasuna eta konfiantza. (…). Eskerrik asko bihotz-bihotzetik”.\n“Plazer bat (…), esandakoa berretsiz, zeu ezagutzea nire bizitzaren kasualitate oparoena izan da”.\nBerriz ere eskerrik asko eta laster arte 🙂 😉 🙂\nNon sartua formazioa\nPertsonen Garapenerako zerbitzuen KATALOGO BERRIA\nLEHIAKORTASUNAREN hobekuntza INCRESS-ekin\nKUDEABIDE 2017 – Eskaera eta Hasierako Kontrastea berritzeko epea irekita Innobideak KUDEABIDE 2017-n


Foru Aldundiak ‘Gizatek’ laguntzetarako diru-kopurua handitu du, adinekoak edo desgaitasuna duten pertsonak etxean egon daitezen - Área de prensa - Bizkaia.eus\nForu Aldundiak ‘Gizatek’ laguntzetarako diru-kopurua handitu du, adinekoak edo desgaitasuna duten pertsonak etxean egon daitezen\n2019(e)ko urriaren 23(a) 10:00\nEtxerako lagungarriak erostea helburu duen Gizatek zerbitzuari aurten 200.000 euro gehiago esleitu dizkio Gizarte Ekintza Sailak, jasotzen ari diren eskaera guztiak betetzeko. Aurreikuspenen arabera, urtearen amaierarako 1.700 eskaera inguru onartuko dira, gutxi gorabehera 2018. urtean baino 200 gehiago.\nGizatek zerbitzuaren bitartez, Bizkaiko herritarrek produktu lagungarriak eskuratu ditzakete autonomia pertsonala areagotzeko eta nork bere etxean bizitzen jarraitu ahal izateko. Erabiltzaileak mendekotasuna edo desgaitasuna duten pertsonak dira, eta oso modu positiboan baloratzen dute orain ere zerbitzua. Laguntza mota hau behar duten pertsonek dituzten beharrizanei erantzuten jarraitu ahal izateko, Bizkaiko Foru Aldundiak 200.000 euro handitu du bere aurrekontu-partida. Beraz, 2019ko ekitaldi honetarako, zerbitzuak 1.450.000 euroko aurrekontua du, eta kopuru horrekin eskaria betetzea espero da.\nUrte honetan, Gizarte Ekintza Sailak 1.341 eskatzaileri eman dizkie laguntzak. Baina urtea amaitzen denean guztira 1.700 onuradun izatea aurreikusi da, hau da, iaz baino 200 pertsona gehiago. Abenduaren 30ean bukatuko da eskaerak aurkezteko epea.\nEtxean bizi ahal izateko baliabide teknikoak eta teknologikoak\nMendekotasuna eta/edo desgaitasuna duten pertsona gehienek etxean egon nahi dute, eta horrela adierazten dute. Hori da haien lehentasuna, hurbileko harremanak izaten laguntzen dielako, beren gauzez eta oroipenez inguratuta egoteko aukera ematen dielako eta independente izaten eta pribatutasuna mantentzen laguntzen dielako. Horretarako, laguntza eta zerbitzuen garapen dibertsifikatua egin behar da, pertsonek etxean bizitzen jarraitu ahal izan dezaten, mendetasun maila handiak dauzkatenean ere bai, gizarte-beharrizanak betetzeko eta bizi-kalitatea hobetzeko.\nGizatek zerbitzu publikoa da; edozein adineko pertsonak orientatzea, gizarteratzea eta horien autonomia sustatzea du helburu, baldin eta desgaitasuna edo mendekotasuna badute eta, ondorioz, jarduera mugatuta badute edo herritarrekin parte hartzean mugak badituzte eta produktu eta metodo teknologiko desberdinak aplikatuz muga horiek orekatu edo arindu baldin badaitezke. Ildo horretan Gizatek zerbitzuak eginkizun garrantzitsua betetzen du, baliabide teknikoak eta teknologikoak mendekotasuna eta/edo desgaitasuna duten pertsonen eta haien zaintzaileen zerbitzuan jartzeko. Izan ere, teknologia berrien ahalmena bete-betean erabiltzen da pertsonen ongizatea areagotzeko.\nGizatek zerbitzuak produktu lagungarrien erakusketa finkoa du, Lersundi kaleko 14. zenbakiko bere egoitzan; horrez gain, zerbitzu hauek ere eskaintzen ditu: prestazioetara iristeko aholkularitza; produktu lagungarriak erosteko dirulaguntzak edo produktu lagungarrien mailegua; eskatzailearen autonomia hobetzen lagun dezakeen edozein alderdi teknikori buruzko orientazioa, egokitasunari buruzko txosten teknikoa emanez; eta desgaitasuna edo mendekotasuna duten pertsonentzako produktu lagungarriak erosteko laguntza ekonomikoen eskabideak izapidetzea.


Tarana Karim, ipuin kontalaria: «Ipuinen eta ematen dituzten balioen beharra du gizarteak» | EIBZko liburutegia\nTxikitako familia ohiturekin lotzen ditu Tarana Karimek (Julfa, Azerbaijan, 1977) ipuinak. Aitatxi ohean etzanda gaixo zeukan garaiekin. Zortzi lehengusu-lehengusinak haren inguruan batzen ziren, eta buruz ikasitako herri istorioak kontatzen zizkien, azerbaijaneraz. «Ipuinen bidez esplikatzen zuen mundua». Une magikoa zen. Horregatik, adinean gora egin ahala, eta zuzenbidea ikasi zuen arren, haurtzaroko zaletasunari bizirik eutsi dio Karimek. Hamahiru urte dira Euskal Herrian bizi dela, eta ipuin kontalari aritzen da batzuetan. Intujaik antolatutako Ahoz aho ahozko kulturaren inguruko jardunaldietan izan da berriki.\nAzerbaijanen osasuntsu al dago ahozkotasuna?\nBai, Azerbaijango gizartean ahozkotasun tradizio handia dago; jende zahar gehienak ez daki ez irakurtzen, ez eta idazten ere, baina goitik behera dakizki ipuinak. Baina ez dira ipuinak bakarrik mantendu direnak: elezaharrak, pasadizoak, abestiak… hitzetik hortzera kontatzen dira.\nBertako herri ipuinetan ardaztutako hitzaldia eskaini duzu. Zein berezitasun dauzkate?\nZaharren jakintza, usadioak, arauak eta balioak transmititzeko balio dute. Esaterako, gure aitonak ipuinen bidez azaltzen zuen mundua. Berak hala ematen zizkigun ereduak: nola portatu, nola jokatu… Gaiei dagokienez, ohikoak dira landare magikoak eta animaliak.\nMalik Mammaden istorioa kontatu duzu.\nIpuin klasikoa da. Erregearen semea da Malik Mammad. Gauza on guztiak beregan biltzen ditu. Azkarra da, indartsua, abila, erabaki egokiak hartzen ditu beti, eta ez da nekatzen. Bere aitaren lorategian lapurtu egiten du pertsona batek, eta, anaiekin batera, haren bila abiatzen da. Abenturazko kontakizuna da. Azken finean, anai-arreben arteko harremanen inguruko hausnarketa bultzatu nahi du, eta hurkoari lagundu behar zaiola irakatsi.\nFuntsean, balio pedagogiko handia baitute ipuin klasikoek, ezta?\nIpuinen eta ematen dituzten balioen beharra du gizarteak. Oso garrantzitsuak dira gauzak transmititzeko. Aldi berean, tresna bat dira: gauza batzuk azaltzea kosta egiten zaigu, bai umeei, bai helduei, eta ipuinen bidez beste ikuspuntu batzuk eman daitezke.\nGarai batean, ahozkotasunak indar handiagoa zeukan; egun, idatzizko kultura gailentzen da.\nGaur egun, gauzak artifizialagoak dira: idazleek ordenagailuz idazten dute; lehen, eskuz idazten zuten. Horrek ukitu ezberdina ematen dio idazketari, ipuingintzari, baina ohiturak aldatzen dira. Lehen, belaunaldiz belaunaldi pasatzen ziren kontakizunak; orain, ohitura hori galdu egin da. Batak besteari kontatzea, banatzea, elkartzea… Jadanik ez dugu egiten.\nEsan ohi da aurreko belaunaldiek egungoek baino ahozko kultura aberatsagoa dutela.\nLehen, ipuin gehiago kontatzen ziren; gaur egun, konplexu gehiegi dauzkagu. Ea zer esango dugun, ea jendeari gustatuko zaion, ea gaizki egingo dugun… Lehen, naturaltasun handiagoarekin jokatzen zuten; ez ziren horrenbeste arduratzen. Guk beldur asko dauzkagu. Adibidez, horregatik kostatzen zaie hainbeste batzuei jendaurrean hitzaldi bat ematea. Baina naturala izan behar du, eta kito, horrela egin daiteke.\nEta zuri, nondik datorkizu ipuin-kontalari sena?\nNik ez nuen erabaki ipuin kontalaria izatea. Ez da ezer berria. Umearen ikastolan ipuinak kontatzeko eskatu zidaten, eta niretzat gauza normala zenez, hasi egin nintzen.\nAhotsa, gorputza, erritmoa… Zeintzuk dira aintzat hartu beharreko osagaiak?\nIpuin kontalariak ipuina bizi behar du, baina ez hori bakarrik: bizitzeaz gain, publikoari sentiarazi behar dio istorioaren parte dela. Norberak eta entzuleek barruan egon behar dute.\nGarrantzitsua da, bestalde, mimika egitea, kontakizuna eskuen mugimenduarekin laguntzea. Eta ahotsa kontrolatzea ere ezinbestekoa da, jaistea edota igotzea; horrek girotzen laguntzen du.\nTxikitan, ipuinak gustuko izaten dira ia beti. Helduaroan, ordea, gutxietsi egiten dira. Galdu egiten al da jolaserako gaitasuna?\nGuztiz. «Ipuinak umeentzat dira», esaten dute askok, eta hori gezurra da. Ipuinak guztientzat izan daitezke. Askok gizarte osoarentzat baliagarriak diren mezuak zabaltzen dituzte. Adibidez, maitasuna, gurasoenganako errespetua eta naturarekiko begirunea. Balio horiek denok eduki beharko genituzke.\nBazen behin… eta Sar dadila kalabazan eta atera dadila herriko plazan esamoldeak erabiltzen dira euskaraz. Azerbaijaneraz?\nBazen behin… esateko Bat zegoen, bestea ez erabiltzen da. Alegia, garai batean norbait bazegoela eta beste norbait ez zegoela. Beraz, jarraitzeko esaten dugu: zegoen hori… Bukatzeko, berriz, Sar dadila kalabazan esan beharrean, hau esaten da: Zerutik hiru sagar erori dira: bat zuretzat, bestea niretzat eta azkena ipuina kontatu duenarentzat. Hau da, hirugarren hori ipuina orain arte ailegatzea lortu duten horiei ematen zaie, mendez mende transmititu dutenei.\nKategoria Berria egunkaria, Literatura, etiketak 2015, Ahozko literatura, Berria, Ipuinak, Literatura, Saioa Alkaiza, Tarana Karim by Amaia. Gorde lotura.


Bidea elkarrekin egiten - Elorrioko Txintxirri Ikastola\nBidea elkarrekin egiten\n» Bidea elkarrekin egiten\nAzkenengo ikasturteetan, Haur Hezkuntzan aldaketa ugari egiten aritu gara gure pedagogia propioa, hots, “PEDAGOGIA AKTIBOA” delakoari forma eman nahian. Helburua argia izanik ikasturte honetan urrats handi bat eman dugu eta arrazoi honegatik, hezkuntza komunitatea osatzen dugun kide ezberdinak (gurasoak eta hezitzaileak) ikasturteari amaiera emateko mahai-inguru bat osatu dugu denon artean balorazio eta hobekuntza posibleei buruz jarduteko.\nMahai inguru honetan, ikasturte honetako 10 hilabetetatik zehar egindako bidaia eta bizitutako sentipenak gogora ekarri dira, hasierako beldurretatik hasi gaur egungo poztasunera heldu arte. Baita ere, datorren ikasturterako gure pedagogia indartzen joateko baliagarriak izango diren proposamenak zehazteko aukera izan dugu. Gaur eguneko hezkuntza komunitateko kideen arteko elkarlana bikaina izan da.\nZorionak eta mila esker gerturatutako guztiei.


Kontrol dispositiboari planto – Independentea\nFarmazeutiken eta enpresari handien interesei erantzunez, EAEko eta Nafarroako gobernuek «covid ziurtagiria» ezartzeko baimena eskatu dute.\nBada posizioa hartzen hasteko garaia.\n2021ko azaroak 20 2021ko azaroak 20\nBada posizioa hartzen hasteko garaia. Berandu baino lehen irmo azaltzeko garaia. Aspalditik dakigu hau ez dela osasun afera; hau kontrola, diktadura eta faxismoa da. Boikota egin diezaiogun, beraz, pase nazia ezartzen duen orori.\nAspalditik dakigu hau ez dela osasun afera;\nhau kontrola, diktadura eta faxismoa da.\nBoikota egin diezaiogun, beraz, pase nazia ezartzen duen orori\nEAEko eta Nafarroako gobernuek «Covid ziurtagiria» ezartzeko baimena eskatu diote Espainiako Gobernuari.\nEta horren harira hain zuzen ere gazte sozialistek hartu duten posizionamendu garbia pozez ospatu eta bihotzez partekatu dugu Independentean. Euskal Herriko Gazte Koordinadora Sozialistak ‘Covid ziurtagiriari ez!’ aldarrikatu du. Eta hiru gako nabarmendu ditu:\nFarmazeutiken eta enpresari handien interesei erantzuten die.\nKontrol sozialerako bitartekoa da.\nEz da osasun arazoaren aterabide errealik planteatzen.\nGedarrek, GKSek komunikatzeko erabiltzen duen langile-kazetak, atzokoan jaso zuen:\n«Baliteke, aurki, Hego Euskal Herrian ere derrigorra izatea Covid ziurtagiria, besteak beste, hainbat ostalaritza-lokaletara sartzeko edota aisialdiko hainbat ekitalditara bertaratzeko».\nAsteartean jakinarazi zuten neurri hori hartzeko baimena eskatu diola Eusko Jaurlaritzak Euskal Autonomia Erkidegoko Justizia Auzitegi Nagusiari, eta, antza, Nafarroako Gobernuak ere ziurtagiria indarrean jartzeko asmoa azaldu dio Nafarroako Ostalaritza eta Turismo Elkarteari.\nGazte Koordinadora Sozialistak neurri horren ezarpenaren aurkako jarrera erakutsi du. Covid ziurtagiriari ez! aldarri hartuta egin zuen argitalpen bat atzokoan, eta hiru puntu nagusiri egin zien azpimarra.\nBatetik, salatu zuen farmazeutiken eta enpresari handien interesei erantzuten diela neurri berriak, eta, bestetik, kontrol sozialerako beste bitarteko bat dela azaldu zuen.\nSeinalatu zuen, gainera, ziurtagiria derrigorrezko bilakatzea ez dela osasun-arazoari aurre egiteko aterabide erreal bat.\nEskerrik asko, GKS, bada posizioa hartzen hasteko garaia. Apartheidari ez.\nAltsasun egin zen Gazte Topagune Sozialista 2021, ekitaldi nagusian / gks.eus\nPablo Sastre Forest - 2021ko urtarrilak 9\n9 erantzun “Kontrol dispositiboari planto” bidalketan\n2021ko azaroak 20, 17:08\nNon ote dago beste euskal “ezker” guztia? Noiz aterako dira, gutxienez zerbait esaten, neurri diskriminatzaile eta faxista hauen kontra? Hobeto esanda, noiz eroriko dira bizi diren ilargitatik?\n2021ko azaroak 20, 23:04\nOndo kostata, zerbait hasi da mugitzen euskal errealitate gris akomodatu-autokonplaziente-hanburgesatuan?\nIzango ahal du segidarik, berandu xamar baikoaz jada… Balioko ahal du anormalkeria berrian “egokituta”, bertan goxo daudenen eta oker ulertutako “ardura era elkartasunaren” amua irentsi dutenen kontzientzia, pixka bat bederen, astintzeko.\nTxalotzekoa eta eredugarria gazteen posizio-hartzea.\n2021ko azaroak 21, 10:15\nTxertatuta ez bazagoz ez dot pentsetan “errealitate akomodu batean” biziko zarenik. Baina Euskal Autonomia Erkidegoan jende asko txertatuta dago. Nahiz eta batzuek hasieran zalantzak euki, azkenean hartu dabe. Batzuen arrazoia lanean arazorik ez eukiteko da, beste batzuenak seme alabak kanpoan bizi direnez, eurengana joateko da. Gazte askorenak be bidaiatu ahal izateko, erasmus dala, atzerrian master bat dala………. Horregaitik txertatuta bazagoz, beharbada neurri batzuekaz kritikoa izango zara, baina “errealitate akomodu batean” bizitzeko aukera dozu.\n2021ko azaroak 21, 10:36\n“Txertatuta” (transfektatuta, edo dena delakoa) zein ez, elkarrekin joan beharko dugu, ez dago beste aukerarik; euren burua munduaren jabetzat duten oligarka handiek berdin-berdin erasotzen gaituzte herritarrok.\nAkomodatuta bizitzearena, askotan, ez dago errealitate objektiboari lotuta, bakoitzaren autopertzepzio askotan manipulatuari eta autoengainuari baizik. Zinismoari lotuta ere joan ohi da… Bada garaia hortik ateratzeko, bizirauteko senak esaten digulako besterik ez bada ere.\n2021ko azaroak 21, 15:32\n“Ongizate Komunaren” ideia eta kontzeptu mota batek moral goren baten jabe egiten dituelako ustez ere ari dira EHko talde politiko ezagun bateko kideak. Arriskutsua. Baina jarrera politiko-moral horri arrakalak ere sortzen zaizkio. Hala bedi.\nGero gizarte osasuntsu bat zer den ulertzeko era desberdinak ere badaude eta bat hegemonikoa da, pentsatzen eta sentitzen uzten ez duena. Dena da politikoa eta kulturala, egunero.\n2021ko azaroak 22, 17:31\n2021ko azaroak 22, 22:46\nNeurrigabekerien aurka ez altxatzeak, orain arte gertatu den bezala, bai alderdi politiko zein sindikatu, bai mugimendu sozialak, zilegitasunik gabe utziko ditu etorkizunean edozertarako, eta beraz desagertzeko lehen urratsak eman dituzte dagoeneko. Beraz, eraikiko dena berria izanen da, hasi irudikatzen!\n2021ko azaroak 24, 23:22\nKontrola bada, diktadura ere bada, faxismoa? autoritarismo hutsa da [autoritarismo pseudodemokratikoa, pseudoordezkatzailea (pseudo-representativo)… . Pasea ez da nazia, pasea autoritarioa da. [Hittler nazia eta autoritarioa zen, Stalin ez zen komunista, Stalin autoritarioa zen, Churchill ez zen demokrata, Churchill autoritario hiltzaile bat gehiago zen]. Ondorengoek ziurrenik ez dute hauen famarik izango baina autoritarioak izaten jarraituko dute. Eta jarraian berriekin utziko zaituztegu…\nEusko Jaurlaritzat 5 MILIOI EUROTAKO LAGUNTZAK eman ditu honakoaren izenean… “gizarte demokratikoek kalitatezko informazioa eta medio profesional eta sendoak izan ditzaten, desinformazioaren aurkako herraminta beharrezko eta balore demokratikoen alde… bai ere, COVID-19 garaian, pandemia beraren aurka egiteko eginkizunean, agerikoa izan da hedabide profesionalek burutzen duten eginkizun garrantzitsua eta eraginkorra,… gizartera zuzenduriko eguneroko informazioaren zabalkundea… Gurea bezalako gizarte demokratiko batetan, informazio eskubide hau komunikazio hedabideek bermatzen dute”\nETA SARITUAK IZAN DIRA… [danbor hotsa, trrrrrrrrrrrrrrrr]\n7 egunkarirentzat 3.795.763,75 euro. ‘El Correo’, ‘El Diario Vasco’, ‘Deia’, ‘Gara’, ‘Noticias de Gipuzkoa’, ‘Diario de Noticias de Álava’ eta ‘Berria’.\n8 irratirentzat 1.204.236,25 euro. Cadena Ser, Radio Nervión, Cope, Onda Cero, Onda Vasca, Herri Irratia-Radio Popular, Radio 7 eta Bizkaia Irratia.\nOrain ba al dakigu zein hedabide ez entzun/ez irakurri/ez ikusi? Zein gune autoritario EZ ENTZUN/EZ IRAKURRI/EZ IKUSI edo oraindik ez dugu sinesten gure askapena pertsona/kolektibo/hedabide ez autoritarioetatik etorriko dela?\n2021ko abenduak 21, 22:34\nbaina gainera, subentzioak ematean, baldintza batzuk jarri dituzte emaileek,\neta 2º klausulak hauxe dio hitzez hitz:\n“…el compromiso de mantener la misma línea de información de cercanía y servicio a la ciudadanía en relación a la pandemia. El abono comportará la obligación de mantener la actividad durante un mínimo de 2 años, en los mismos términos que han sido considerados y tenidos en cuenta para la concesión de la subvención”\nZer irakurketa daukake paragrafo honek?\nEne irakurketa: “dos años al servicio de la élites”\nEz al dira konturatu hartzaileak TXANTAIA GARBI ETA GARDENAZ?\nBai, noski, eta erlijioski konturatu ere. Baina EZ DUTE TXANTAIA SALATU,\nR.P.I Etikari. Joana zaigu Beste Mundura.


Antzerki eta dantza lanak ekoizteko lau beka emango dituzte Bilbon — dantzan.eus\nHemen zaude: Hasiera › Hemeroteka › Antzerki eta dantza lanak ekoizteko lau beka emango dituzte Bilbon\nAntzerki eta dantza lanak ekoizteko lau beka emango dituzte Bilbon\nAurten, Euskal Herriko konpainien proiektuak soilik onartuko dituzte, eta lau horietatik bat euskarazkoa izango da\nArtistak Egoitzan egitasmoaren bidez, arte eszenikoen eremuko lau proiektu garatzeko diru laguntzak emango ditu Bilboko Udaleko Kultura eta Hezkuntza Sailak. Martxoaren 27ra arteko epea izango dute hala nahi duten antzerki eta dantza konpainiek proiektuak aurkezteko. Aurreko ekitaldietan ez bezala, aurten Euskal Herrikoek soilik izango dute horretarako aukera. Egitasmoaren antolatzaileek lau proiektu aukeratuko dituzte, eta horietako bat, gutxienez, euskarazkoa izango da. Hautatutako taldeek 1.500 euro eta 4.000 euro arteko laguntzak jasoko dituzte sorkuntza prozesuak aurrera eramateko. Eta, horretaz gain, bestelako baliabideak erabiltzeko aukera izango dute, hala azpiegiturazkoak nola teknikoagoak.\nBADen aurkezteko aukera\nArtistak Egoitzan egitasmoarekin, arte eszenikoen esparruko artista zein taldeak sustatzeko helburua du Udaleko Kultura Sailak. Dramaturgia berritzaileak bultzatzea ere bada Artistak Egoitzan ekinaldiaren xedea, baina ez dituzte baztertuko antzerki eta dantza ildo tradizionalagoak jorratzen dituzten proiektuak. Ez arrazoi horrengatik, bederen.\nAukeratutako konpainiek Bilbaoeszenaren entsegu lokalak erabili ahal izango dituzte, prozesu artistikoa gauzatzeko. Horretarako, 25 egun izango dituzte. Eta, ahal dela, uztailean, abuztuan edo irailean prestatu beharko dituzte lanak; beranduenez, urriaren hasieran. Izan ere, lan osoa ez bada, prozesu artistikoaren lagin bat, behintzat, BAD jaialdian erakustea nahi dute egitasmoaren sustatzaileek. Eta oraindik festibalaren egun zehatzik jakinarazi ez duten arren, urriaren amaiera eta azaroaren hasiera aldera izaten da Bilboko antzerki eta dantza jaialdia.\nIaz, esate baterako, Metrokoadroka kolektiboak Artistak Egoitzan egitasmoaren bekaren bitartez sortzen ari zen lanaren zati bat erakutsi zuen, BADen, Poza: zergatik dantzatzen dute bosniarrek? izenburupean.


ERAKUSKETA: «INCUBADORAS», LOS PICOLETOS | elinberri\nERAKUSKETA: «INCUBADORAS», LOS PICOLETOS\n2020. otsailak 5 Albisteak, BilbaoArte\n2020ko otsailaren 7an 19:30ean Los Picoletos izenarekin ezagunak diren Dante Litvak eta Fabro Tranchida Argentinako artisten «Incubadoras» erakusketa inauguratuko du BilbaoArtek.\nErakusketa astelehenetik ostiralera egongo da ikusgai Urazurrutia Aretoan martxoaren 6ra arte, 17:30eatik 20:30eara, sarrera librearekin.\nAldi honetan, euskal komunitatearen gazte talde ezberdinen ezarritakoaren aurka manifestatzeko eta borrokatzeko moduen ikerketan oinarritzen da artista bikoteak: «Kontrakultura folklorearen mugan dagoen lurraldean, jarrera intsumiso baten oihartzunak norabide anitzetan borrokatuz birsortzeko hainbat ahots aurkitzen dituzten lurraldean».\n«Incubadoras»-en gai zentrala punk, queer, skinhead eta skater mugimenduek osatzen duten sarearen gainean altxatzen da. Bere piezak material hondakinak eta elementu apaingarriekin argazkiak eta argizarizko panel retro-argiztatuak nahasten dituzten instalazio-euskarriak dira.\nLos Picoletos —Dante Litvak (1990) eta Fabro Tranchida (1987)— argazkigintza eta instalazioaren bitartez, indentitate gazte eta kultura queer-punk eta skaterrak ikertzen dituen artista bikotea da.\nBerriki irabazitako sariak: Premio Kenneth Kembre, Premio Itaú (oho-rezko aipamena) eta Beca Colección Oxenford. Azken lanen artean esanguratsuak: Abanderados (performance La Juan Gallery-n, Madrid, 2019), Nudillos rotos (performance Niño de Elcherekin batera, 2018), Moralzarzal (NN-n erakusketa, LaPlata, Argentina, 2019), Navajeros (erakusketa, Factoría de arte y desarrollo, Madrid, 2017) eta Kontuz (Alkolea-Beach, Donostia, 2017). Artean egin dituzte ikasketak. Irakasle bezala mintegi eta tailerrak ematen dituzte.